2 Samueri.
22.
Noravano Kotiva navutaaka kauqu qihairovata Sorura kauquqihairovata Devitira ruaruama amito entara Devitiva Nora Kotira autu tuahera keharo maa ihira tura: 
Nora orivano ti antua timitaintema kero, Noravano Kotiva ti antua timite vaivo. Kempuka vaantaavura voqaarama viva ti ututumate vaimanta te ho vauro. Viva navutaaka kauquqihairo ti ruaruama timite vaivama vaivo. 
Nora orivano ti antua timitaintema kero, ti Variqavano ti antua timite vaimantara ti, te vira vataake variari ti navutaaka kia ti qoraiqama timitevarave. Kainkevano vaiinti antua amitaintema kero, viva tiqaa koqema kero raqiki vaimanta vaunarave. Vira kempukavano navutaaka kauquqihairo ti ruaruama timite vairave. Kempuka vaantaavura avutaqi variaka ho variantemake, te viva inaini vaiha koqemake vauro. Voqamake nái kena vaiinti ntaihe varia vaiintika ti harukaare tiavaro, viva vika kauquqihairo ti ruaruama timite vaivo. 
Te Nora Kotira aarauraro viva navutaaka kauquqihairo ti qaqini vara kairara ti, tenavu vira autu voqavata tuahera kaariravama vaivo. 
Huvura namarivano kumpetaqiro tuviharo vaiinti raaqu varero muntuvi raqutu kareva auti vaintema kero, navutaaka ti arukeva aumaiqimanta vaunarave. Huvura namarivano naaho maata qoraiqama kaintema kero, qora haika vo haika vo haikavano ti qoraiqama timitaimanta vaunarave. 
Kunavano aantau arukareva kahe kahemaqiro vintema kero, qutira haikavano ti ravaaqavu kareva auti vaimanta vaunarave. Vaara vuitaiva aantau ravaaqavu kareva intema kero, qutira haikavano qaiqaa qaiqaavata ti ravaaqavu kareva auti vaimanta vaunarave. 
Te qutu vuarirava mintimakero aumanto vaimanta te qoraiqamavi vaunaraqihai Nora Kotira aare vaunara. Ti Variqavano ti kahaqiarire ti, te vira aarauraro viva nai naavuqihairo ti uva irira. Te virara tiha, Mpo, Noravauvo, ti kahaqiane, turaro viva aato ti timiro ti uva irira. 
Viva ti uva irivaro vira arara itaivaro vaturavano utivaro vatavano qaki qaki i vaivaro, naaruva tuqavano voqama kero qakaa qakaa iharo vaira. 
Mintivaro vira aiqianahairo iha muravano oru vivaro vira noqihairo ihavano aitarero voqama kero iteharo tatoqaqiro vivaro vira noqihairo ihauruvano aitarero itaqiro vi vaira. 
Viva naaruva qantua kero viraqihairo tuvivaro vira aiqu taraini voqama kero konkira ari tonavuva vaimanta 
kempuka enselinavu vira vita kaavaro uviri aroka voqaa uvaivano vira vita varero tuvi vaivaro 
viva konkira ariraqohairo nai viri vaata naavuma taivaro vankora tonavuvano vira ututuma taivaro 
viva inaini voqamakero ataa iharo vaivaro taaru/kaampura ntivaro aaquakaavano voqama kero utuqiro vi vaira. 
Naaruvavano karara tintema kero, Noravano Kotiva uva tira. Nai virini vaiva uva timanta vataini variaka vira uva iriara. 
Vaiintivano veva aruqi vintema kero, viva aaquakaa aquka aquka iharo navutaaka raumpirima kaimanta vi anima vuara. 
Noravano Kotiva nai navutaaka nitiharo nai aiqianahairo aiho vuaqa kaivaro nora uvaivano utintema kero, vira aihovano nora namari raira kaivaro, namari veva muntukaraqi vai vatava qoqaa vaivaro vata tuqavanovata qoqaa vaira. 
Noravano Kotiva naaruvaihairo nai kauqu tutukero varuva namariqihairo ti utu varero mpaqi vaari qaqini kaira. 
Ti iri qoraiqama timite variakave, ti navutaakave, vika kempukavano ti haatara kareva auti vaivaro Noravano Kotiva vika kauquqihairo ti ruaruama timitaira. 
Te nora maaraqi vauraro ti kempukavano kia ho vai entara, navutaaka ti hampata iqoka raqireka anintaavaro Noravano Kotiva ti antua timiteharo 
ti tivita varero navutaaka kia ho harinaini, nahai kanta ti vuru kaira. Vira muntukavano tiriara vaivarora tiro, viva mintira. 
Te avuqavuqamake kaiqa vare vaunarara tiro, Noravano Kotiva ti koqema timitaira. Kia tiqaa uva vaivarora tiro, viva ti koqema timite vaira. 
Te Noravano Kotiva tivatai uvara iriqi vi vaunara. Kia te tenta Variqa tauvaqa utu amiteha qora kaiqa varaunara. 
Viva vo uva vo uva tiva vataira te iriqi viha, kia vira uva voqavata raqa kaunara. 
Kotiva tavaivaro kia vovano vo haika kaara tiqaa uva vataarirava vaira. Viva tavaimanta te qora kaiqa varaarorave ti, tentaqaa koqemake raqikiqi vi vaunara. 
Noravano Kotiva te avuqavu ni vaunarara iriharo tiqaa koqema kero raqiki vaira. Viva tavaivaro kia vo uvavanovata tiqaa vaira. 
Noravauvo, te tavauraro ariara kempukaiqamakero iriqiro vi vai vaiintira, are nai viraravata noraiqaakera iriqira vi varianarave. Kia viraqaa uva vai vaiintiva vaivara are kia vi vaiintiraqaa uva vatenarave. 
Takuqi vai okarara nai avu aatoqi iri vai vaiintiva vaivara, are nena takuqi vai okarara vira umiqe varianarave. Nai avu aatoqi qora okarara iri vai vaiintiva vaivara are vira navutaiqama amite varianarave. 
Kia nái autu tuahere varia vaiinti nahentika variavara are vika kahaqi varianarave. Vika nái nutuqai tuahere varia vaiinti nahentika variavara are vika nutu vatainiqamake varianarave. 
Noravauvo, are ti aara ataama timiteravama variaro. Konkira ariva tiqaa vaivara, are vira vara qaqini kera, koqema kera ti ataama timite varianarave. 
Are ti kempukaiqama timitairaqe te homa tenta navutaaka hampata iqoka raquqi virarave. Are ti Variqavano ti kahaqiraqe te homa navutaaka ori vaantaavura aututeraqi vaatinte vika naatara kaainarave. 
Kotiva vare vai kaiqava vaireva, ekaa vi kaiqava koqe kaiqama vairo. Noravano Kotiva tivatai uvava quqaa uva vairara tiro, vaiintivano homa vi uvara iriharo viraqaa muntuvi varianaro. Tinavu mantaaqa timitaane ti vaika, viva kainke voqaara vika antua nimitaanaro. 
Noravano Kotiva viva Variqavano vaivaro kia variqa vovanovata vaira. Vivaqaima nora ori voqaara kempukavano vaiharo tinavu antua timite vaira. 
Kotiva ti kempukaiqama kaimanta te aaraini vi vauraro viva tiqaa koqemakero raqiki vaimanta ni vaunara. 
Diaa aantauvano aiqinaini niharo kia kuntavaivaima varero kaavu ntiraitiro, koqema kero nintema kero, viva ti aiqutanta kempukaiqama timitaimanta te onkaiqi niha kia kaavu ntiraiti, ho ni vaunara. 
Viva iqoka raqua okarara ti humiqe vaimanta te kempuka huru, baraasi oriqohai aututaa hurura ho hinta utuke aruainara. 
Noravauvo, are ti antua timitehara, ti ruaruama timite variaravave. Are ti kahaqiaramantara ti, te vaiinti nahenti nivuqaa nora autu vataukama vauro. 
Are koqe aara ti autu timitaaravera te viraqaa nuraro ti aiquvano kia variri ntaimanta kaavu ntunarave. 
Te tenta navutaaka ntataqi viha vika vehi autu kaunara. Te vika ntataqi viha kia tuqantaa taqantaa iraiti, kempukaiqamake ntataqi vivi, oru vika aru taiqa kaunara. 
Te vika ntaihe kauramanta vika ti aiqutaraini hiqinti kia qaiqaavata himpuara. 
Are ti kempukaiqama timitaaramanta te tenta navutaaka hampata raquqi vivi vika naatara kaunara. 
Are ti navutaaka qetara haika nimiaramanta vika ti aatu qetake te unanaihai kantama vuara. Ti navutaiqi varia vaiintika te vika vehi autu taiqa kaunara. 
Vika naveraitiha, Mpo, vovano tinavu kahaqiane tiavarovata, kia vovanovata vika kahaqira. Vika Nora Kotira aaraavaro viva kia vo tiraitiro, kia vika kahaqama nimitaira. 
Vaiintivano vata rukokakima kero ataara ntuva kaintemake, te vika rukokakimake qoraiqama nimitaunara. Horavano aaraqaa vairaqaa vi ntavate ai ntavate iantemake, te vika rukavu raakavuma kaunara. 
Noravauvo, vo kiaka tiriara viva tinavuqaa raqikiantorave ti, ani ti hampata iqoka raqi variakaqaahaira ti ruaruama timitera, ti noraiqama kaaramanta te vo vatanaa vo vatanaakaqaa raqiki vaunara. Te tota kia tavauna vatanaaka, vate te vikaqaa raqiki vauramanta 
vika ani ti aaqanto kankakaavi vaiha ti uva koqemake iri variara. 
Vika ti aatu qeteha aiqu kauqu ntiri ntiri i vaiha nai vaantaavura ututuma taa vatukara, vo vatuka vo vatuka qaqirake, ani ti vevaaraini variara. 
Iriate. Quqaama Noravano Kotiva qaqi variqiro vi vaivo. Nora orivano vaiinti antua amitaintema kero, viva ti antua timitaivama vaivo. Ne vira autu tuahera kaate. Ti antua timitaira, ne vira autu noraiqama kaate. Ti ruaruama timitaira, ne vira autu noraiqama kaate. 
Vivama ti kahaqama timite vaimanta te navutaaka naatarake vaunara. Viva vo vatanaa vo vatanaaka ti vevaarainiqama kaimanta te vikaqaa raqiki vaunara. 
Viva navutaaka kauquqihairo ti ruaruama timite vaira. Noravauvo, vokiaka iqoka raqiha ti haatara kaare tiavaravata, are vika kauquqihaira ti tivita qaqini kaanarave. Voqamake nái kena vaiinti ntaihe variaka ti aru kaare tiavara, are vika kauquqihaira ti ruaruama timitaanara. 
Noravauvo, are mintianarara ti, te vo vatanaa vo vatanaaka avutana vaiha ai autu tuahera karerave. Te are kaiqa vara timitaanarara iriha ihi tivaqi viha ai autu tuahera karerave, turo. 
Noravano Kotiva ti Devitika noraiqama kaimanta te avuhainaa vaiintivano vauraro viva ti kahaqimanta te qaiqaa qaiqaavata tenta navutaaka naatarake vaunara. Te viva kaama taika vauraro vira muntukavano tiriara vaira. Viva tintaravata, te kuvuarama taariraukaravata ekaa enta muntuka vateharo variqiro vuanarove, tiro. Devitiva minti tivakero ihi tura. 
